ปีติสูงสุด
มีธนาคารพาณิชย์ไม่กี่แห่งในประเทศไทยที่พระบาทสมเด็จพระปรมินทรมหาภูมิพลอดุลยเดชทรงถือหุ้น&nbsp; ซึ่งธนาคารกรุงเทพก็เป็นหนึ่งในธนาคารเหล่านั้น
27 ต.ค. 2559

มีธนาคารพาณิชย์ไม่กี่แห่งในประเทศไทยที่พระบาทสมเด็จพระปรมินทรมหาภูมิพลอดุลยเดชทรงถือหุ้น  ซึ่งธนาคารกรุงเทพก็เป็นหนึ่งในธนาคารเหล่านั้น
ความเป็นมาของการถือหุ้นในครั้งนี้ สืบเนื่องมาจากธนาคารกรุงเทพได้น้อมเกล้าฯ ถวายที่ดิน 19 ตารางวา บริเวณสะพานผ่านฟ้า ซึ่งเป็นส่วนหนึ่งของสาขาผ่านฟ้าของธนาคาร เนื่องจากทราบว่าพระบาทสมเด็จพระปรมินทรมหาภูมิพลอดุลยเดชมีพระราชประสงค์จะขยายพื้นที่ถนน แก้ไขปัญหาการจราจร
เมื่อได้น้อมเกล้าฯ ถวายที่ดินแล้ว พระบาทสมเด็จพระปรมินทรมหาภูมิพลอดุลยเดชพระราชทานเงินค่าที่ดินให้กับธนาคาร แต่คณะกรรมการธนาคารไม่ประสงค์ที่จะรับเงินค่าที่ดิน โดยกราบบังคมทูลว่าได้ถวายที่ดินให้เพื่อทำประโยชน์แก่สาธารณะก็ถือว่าเป็นมงคลยิ่งนักแล้ว
ต่อมาไม่นานธนาคารก็ได้รับจดหมายแจ้งจากทางสำนักพระราชวังว่า พระบาทสมเด็จพระปรมินทรมหาภูมิพลอดุลยเดช ทรงให้นำเงินค่าที่ดินนั้นซื้อหุ้นของธนาคารกรุงเทพเพื่อเป็นการตอบแทน ทำให้ผู้บริหารธนาคารปลื้มปีติและสำนึกในพระมหากรุณาธิคุณของในหลวงอย่างที่สุด
นับเป็นมงคลสูงสุดของธนาคารจริงๆ